
RAPORT

asupra propunerii legislative privind prorogarea termenului de retrocedare a unor bunuri imobile care au aparţinut cultelor religioase din România şi a chiriilor pentru imobilele retrocedate pe baza Ordonanţei de urgenţă nr.94/2000 cu legiferările şi reglementările ulterioare

                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, cu propunerea legislativă privind prorogarea termenului de retrocedare a unor bunuri imobile care au aparţinut cultelor religioase din România şi a chiriilor pentru imobilele retrocedate pe baza Ordonanţei de urgenţă nr.94/2000 cu legiferările şi reglementările ulterioare,  trimisă cu adresa nr. Pl.x.435 din 8 mai 2006, înregistrată sub nr. 31/655 din 8 mai 2006.
Senatul, în calitate de primă Cameră sesizată, a respins propunerea legislativă, în şedinţa din 27 aprilie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Comisia pentru administraţie publică, amenajarea teritoriului şi  echilibru  ecologic, cu avizul nr.26/964/25.05.2006, a avizat  favorabil iniţiativa  legislativă. 
Comisia pentru drepturile  omului culte  şi  problemelor  minorităţilor  naţionale, cu avizul nr.25/445/19.05.2006, a propus  respingerea  iniţiativei  legislative. 

                  Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr.1762/13.12.2005.

        Guvernul, prin punctul său de vedere, transmis cu adresa nr.358 din  27  ianuarie  2006, nu susţine adoptarea acestei iniţiative legislative.

Propunerea  legislativă supusă dezbaterii are ca obiect de reglementare prorogarea  termenului  de retrocedare a imobilelor aparţinând cultelor  religioase până la  data  de 1  decembrie  2007. 
În conformitate cu prevederile art. 61 din Regulamentul Camerei Deputaţilor, membrii comisiei  au examinat iniţiativa legislativă menţionată mai  sus,  în şedinţa din 27 iunie 2006.  Iniţiatorii,deşi invitaţi, nu au participat la  dezbateri.

Cu ocazia  dezbaterilor, membrii comisiei au constatat că, termenul prevăzut  la  art.1 alin.(10)  din Ordonanţa  de urgenţă a Guvernului  nr.94/2000 privind  retrocedarea  unor   bunuri imobile care  au  aparţinut  cultelor  religioase  din România  nu  este  un termen  de retrocedare a imobilelor  cu  o  anumită afectaţiune,  ci  un termen  legal instituit  în vederea  menţinerii  afectaţiunii  imobilului  retrocedat pe  o  perioadă  limitată de până  la  5  ani,  termen care  curge de la  data  emiterii  deciziei de retrocedare. Ca atare, nu  se poate  stabili prorogarea  unui  termen de retrocedare, în această  materie,  până  la  o  anumită  dată,  întrucât   actul normativ vizat nu cuprinde un astfel  de termen. Termenul  prevăzut  în art. 1 alin.(10) din Ordonanţa  de urgenţă a Guvernului  nr.94/2000, curge  diferit   pentru  fiecare  imobil restituit de la  data emiteri deciziei  de retrocedare. 

                   Faţă de  aceste  considerente, în urma examinării iniţiativei  legislative, precum şi a punctelor de vedere exprimate de către membri comisiei, s-a hotărât, cu unanimitate de voturi,  să se propună plenului Camerei Deputaţilor  respingerea propunerii legislative privind prorogarea termenului de retrocedare a unor bunuri imobile care au aparţinut cultelor religioase din România şi a chiriilor pentru imobilele retrocedate pe baza Ordonanţei de urgenţă nr.94/2000 cu legiferările şi reglementările ulterioare.

                  La dezbaterea acestei propuneri  legislative, din totalul de 26 membri ai Comisiei juridice, de disciplină şi imunităţi au fost prezenţi la şedinţă 15 deputaţi.

 

În raport de obiectul şi conţinutul său, propunerea  legislativă face parte din categoria legilor organice.

                    PREŞEDINTE,                                    SECRETAR,
                    Sergiu ANDON                                     George BĂEŞU
Consilier

Diaconu Dumitra

